Mynen groyt wes ick ghodes fermach. Wettet leue Luck, gode ffrunt, jue wollffart wer my gans leyff. Ffort, leue Lucke, wetten moge gy, dat Knut schryffer by my was vp Rassborch wnnd ettlyck werff tho my hadde etc, vnnd so was ick ju band(?)an Knut. So dat gy my tho schreffen vm ettlyck rewells gellt, so Knut ju sande, jx hundert mark an rewellsche schyllynk, wyllker gellt ju knecht an genamen hefft tho Wyborch. Sunderlykes weyt ick ju nycht thoschryffen dan God haue louff, dat gyt hyr all woll. Ouck, leue Luck, ouff dan wat nyger thydynck is van dem hauemester vt Prussen ouff sus wat ander thydynck, dat sscriffet my douch myt den eyrsten, dan byd ick gern vm. Sunderlykes weyt ick ju nycht tho schryffen, dan wat ick ju kan tho wyllen doyn, dar sulle gy my allthyt gutt wyllych yn ffynden, vnnd ju knecht is noch nycht by my gewest; wen de jue komen, so wyll ick en dat best doyn dat ick kan. Doyt woll vnnd segget Steffen schryffer fyell dussent goder nacht vnnd dat hen my wylle ouck tho schryffen. Nycht mer dan Gode befollen. Gesscryff vp Rassborch des donnerdages vyrst yn der ffassten anno Domini mv(c) xxj. Thylle Gysseller. Adress: Dem ersamen man Ludeke van Mynen, borger tho Rewell, dysse breyf ffruntich gescreuen.